| Curuxo*Scophthalmus rhombus* |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Actinopterygii |
| Subclase: | Neopterygii |
| Infraclase: | Teleostei |
| Superorde: | Acanthopterygii |
| Orde: | Pleuronectiformes |
| Familia: | Scophthalmidae |
| Xénero: | *Scophthalmus* |
| Especie: | ***S. rhombus*** |

 |
| Nome binomial |
| ***Scophthalmus rhombus***(Linnaeus, 1758) |

O **curuxo** ou **sollo** (*Scophthalmus rhombus*) é un peixe plano, esquerdo, da familia dos *Scophthalmidae*, semellante ó rodaballo pero de menor tamaño.

O nome de *curuxo* é propio da costa occidental de Galicia, desde Mugardos á Guarda, coas variantes *caruxo*, *coruxo*, *curuxa* e *cruxo*; pero na costa norte, desde Pontedeume a Ribadeo, recibe os nomes de *sollo* e, concretamente en Mera (Oleiros), *solla*. Outros nomes que tamén lle dan son os de *brisca*, *rascapedras*, *tapa*, *tapaconas* e *tapaconos*.

Características
---------------

Presenta un corpo case circular ou romboidal, alto coma o rodaballo, coa cara pigmentada esquerda. A cor é castaña clara, ás veces verdosa, con manchas escuras irregulares distribuídas por todo o corpo; a estas manchas escuras debe o nome que tamén recibe de *rodaballo negro*, en Bares. A cara ventral é branca ou de cor crema.

As aletas dorsal e ventral mostran os radios centrais máis longos ca nos extremos, aínda que non chegan a formar ángulo, cousa que si acontece no caso do rodaballo. É característico que os primeiros radios da aleta dorsal estean soltos (sen membrana interradial) e ramificados. Outra diferenza respecto ó rodaballo é a presenza de escamas, das que carece o rodaballo, e a ausencia deses tubérculos óseos típicos deste último.

Os ollos son grandes e separados. A boca, grande e oblicua, e a comisura supera o bordo posterior do ollo.

Hábitat e distribución
----------------------

Vive sobre fondos areosos de profundidade media, de 2 a 100 metros. Péscase no Atlántico Norte, no mar Báltico e no Mediterráneo. A época de reprodución é entre abril e agosto, para o que ascenden a augas de 10-20 metros de profundidade, entrando no interior das rías.

Pode medir ata 80 centímetros de lonxitude e pesar ata 3 quilogramos, aínda que as medidas habituais oscilan entre os 30 e os 50 cm. O talle mínimo son 30 cm.

Péscase con artes de trasmallo, palangre e miños.

As capturas en Galicia ascenderon a 30.261 kg en 2010, por riba das cifras de 2009: 26.981 kg.

Galería de imaxes
-----------------

* Cara ventral, cegaCara ventral, cega

Notas
-----

1. ↑  Definicións no *Dicionario da Real Academia Galega* e no Portal das Palabras para *curuxo*.
2. ↑  Definicións no *Dicionario da Real Academia Galega* e no Portal das Palabras para *sollo*.
3. ↑  Non debe confundirse con outro peixe plano, tamén chamado *solla*, que en realidade é nome que se aplica a dúas especies: *Platichthys flesus* e *Pleuronectes platessa*, moi semellantes entre si; e moito menos co *sollo rei*, por veces simplemente *sollo*, que é o esturión (*Acipenser sturio*) e non se parece en nada a estes peixes planos.
4. ↑  O Padre Crespo e Cornide recolleron para este peixe o nome de *escamudo*, por esta razón, a diferenza de *escamado*, para o rodaballo.
5. ↑  pescadegalicia.com

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Curuxo*** |

### Bibliografía

* Dirección Xeral de Formación Pesqueira: *Guía do consumidor de peixe fresco*. Xunta de Galicia 1999.
* RÍOS PANISSE, M. Carmen: *Nomenclatura de la flora y fauna marítimas de Galicia (Invertebrados y peces)*. Anejo 7 de *Verba*, 1977.
* RODRÍGUEZ VILLANUEVA, X. L. e VÁZQUEZ, Xavier: *Peixes do mar de Galicia*. Xerais, Vigo 1995.

|  |  |
| --- | --- |
| Control de autoridades | 
* Wd: Q1122881
* EBID: ID
* MAG: 2780273408

 |

|  |  |
| --- | --- |
| Identificadores taxonómicos | 
* ADW: Scophthalmus\_rhombus
* DORIS: 523
* Dyntaxa: 206248
* EUNIS: 124176
* FishBase: 529
* GBIF: 2409403
* iNaturalist: 118636
* IRMNG: 10832856
* ITIS: 172749
* IUCN: 198732
* NBN: NBNSYS0000177872
* NCBI: 65125
* Plazi: ID
* Soortenregister: 138533
* TAXREF: 70523
* WoRMS: 127150

 |

|  |  |
| --- | --- |
| Identificadores | 
* UMLS: C1025117
* UNII: 6I5L19F249

 |